RAVILA, Paavo
(Laukaa, Finnország, 1902. 07. 05. − Helsinki, Finnország, 1974. 04. 16.)

Nyelvész. Tanulmányait 1921-ben kezdte a turkui egyetemen, 1924-ben a helsinki egyetemre ment, hogy finnugor nyelvészetet tanuljon. 1932-ben szerzett doktori fokozatot, 1934-ben kinevezték a turkui egyetemen a finn és a finnugor nyelvek professzorává, 1949–1956 között pedig a helsinki egyetem finnugor tanszékének professzora volt. 1956-ban megválasztották a Finn Akadémia tagjává. Több külföldi egyetemen is oktatott. Disszertációja lapp hangtani tárgyú volt, s szövegeket is adott ki a lappból. A mordvin nyelvről is több cikket publikált, Paasonen kéziratban maradt mordvin gyűjtéséből négy kötetet adott ki. Finnugor hangtörténeti dolgozatai közül korszakalkotó jelentőségűek az E. Setälä fokváltakozás-elméletétől eltérő nézeteket hirdető, illetve a lapp fokváltakozásról írt tanulmányai. Munkásságának legjelentősebb területe a finnugor alak- és mondattani kérdések kutatása. Az általános nyelvészeti kérdések iránt is igen korán elkezdett érdeklődni. A nyelvi jelenségek kutatásában fontosnak tartotta a történeti szemléletet. Az egész finnugrisztika szempontjából jelentős a lapp népi hitvilágról szóló, valamint a lappnak a finnugor nyelvcsaládban elfoglalt helyével foglalkozó őstörténeti tárgyú tanulmánya.

Fontosabb munkáiból:
•	Über die Verwendung der Numeruszeichen in den uralischen Sprachen. Finnisch-ugrische Forschungen 27(1941): 1–136. p.
•	Zur Geschichte der finnisch-ugrischen Nominalsatzes. In: CIFU 70–2. p.; Johdatus kielihistoriaan (Bevezetés a nyelvtörténetbe). Tietolipas 3(1946): 1–71. p., 19612. 122 p.
•	Sanaluokat, erityisesti uralilaisia kieliä silmällä pitäen (A szófajok, különös tekintettel az uráli nyelvekre). Virittäjä 57(1953): 41–50. p.

Irodalom:
•	Korhonen, M.: Paavo Ravila 1902–1974. Finnisch-ugrische Forschungen 41(1975): 351–358. p.
•	Ganschow, G.: Paavo Ravila zum 60. Geburstag. Ural-Altaische Jahrbücher 35(1964): 77–78. p.
•	Jokinen, R.: Veröffentlichungen von Paavo Ravila 1929–61. Commentationes Fenno-Ugrical in honorem Paavo Ravila. Mémoires de la Société Finno-ougrienne 125(1962): 681–692. p.